L'Ajuntament de Llíria llança un Taller d'Ocupació amb una oferta de 30 places
26 de juliol de 2021

L'Ajuntament de Llíria ha publicat la convocatòria del Taller d'Ocupació “Llíria Accessible”. Este programa, dirigit a persones majors de 18 anys, està subvencionat per Labora amb 724.000 euros, del total d'inversió que són 777.000 euros.

Des de hui i fins divendres que ve 30 de juliol, està obert el termini que les persones interessades presenten la seua sol·licitud a accedir a les places del personal del centre, que estarà compost per un director, un monitor per a cadascun dels tres tallers formatius, un docent de suport, un docent en prevenció de riscos laborals i un auxiliar administratiu

D'altra banda, el programa oferirà 30 places per a l'alumnat, dividides en tres tallers: obra, jardineria i soldadura. La convocatòria d'estos llocs eixirà el mes d'agost i les persones sol·licitants hauran d'estar registrades en Labora en els codis establits per a cada especialitat. L'alumnat seleccionat rebrà formació remunerada durant un any.

El marc d'actuació d'este nou taller d'ocupació se centrarà principalment en la realització de treballs per a la millora de l'accessibilitat urbana al municipi.

L'alcalde Joanma Miguel ha destacat que, “gràcies al suport de Labora, des de l'Ajuntament de Llíria continuem promovent diferents plans per al foment de l'ocupació, que permeten trobar noves oportunitats laborals a les persones desocupades de la nostra ciutat”.

A més, ha recordat que al mes de setembre es farà la selecció de les 6 places oferides en el programa EMCORP 2021, el termini del qual per a inscriure's va finalitzar el passat 7 de juliol, i que permetrà que estes persones treballen durant sis mesos en el consistori.